'n Dieet vir hom én jou
JY LEES NOU 'n Dieet vir hom én jou
Met dié dieet kan julle albei 4 kg in die eerste maand afskud.
Jy’s so verlief . . . maar die skaal trek swaar.
Studies wys vroue in ’n vaste verhouding sit dikwels gewig aan. Want wie tel nou die kilojoules as jy skitter, veral as die liefde nog douvars is? Dis boonop tog te lekker om peusel-happies met jou geliefde te deel, nè? Dit het Jenna Bergen, ’n Amerikaanse spinning-instrukteur, selfs genoop om ’n boek te skryf. Your Big Fat Boyfriend: How to Stay Thin When Dating a Diet Disaster (Quirk Books, Januarie 2009) gee wenke oor hoe om nie gewig aan te sit as die liefde blom nie. SARIE het Mariza van Zyl, geregistreerde dieetkundige van Beter Eet Voeding en Voedsel Konsult in die Paarl, gevra om ’n eetplan saam te stel wat die man in jou lewe maklik sal kan volg. Met aanpassings sodat dit ook vir jóú sal werk.
Volgens Mariza hou mans nie van ’n dieet met fieterjasies nie. Dit moet eenvoudig, bondig en sonder sukkel wees. “Jy en jou geliefde kan elk tot 4 kg in die eerste maand verloor. Veral as julle baie het om van ontslae te raak behoort julle dit maklik af te skud – sonder om honger te wees. Met die dieet kan julle dalk 10 of selfs meer kilogram in drie maande verloor.”
Volg met elke maaltyd al die stappe – kies uit elke groep
Moenie etes oorslaan nie
Moenie kos uitlaat nie
Eet al die porsies en keuses soos aangedui
Die eetplan is vir mans uitgewerk. Met die volgende veranderinge is dit egter ook vir vroue geskik:
Ontbyt: Eet die helfte van genoemde hoeveelhede. Die uitsondering is die hoeveelheid suiwel (groep 1) en stysel (groep 2), wat dieselfde bly.
Vir middag- en aandete is die hoeveelhede dieselfde vir jou en hom. Halveer egter die porsie stysel (groep 2) en proteïene (groep 1).
As jy PMS het, kies witbrood en eet 2 blokkies sjokolade (aandete).
ONTBYT (06:00 – 08:30)
Kies telkens 1 uit elke groep
1 k. ongegeurde laevet-jogurt/melk
* ¼ k. rou, gerolde (nie kitskook) hawermout (60 ml) of rou hawermoutsemels (Oat Bran); of
* ½ k. (125 ml) gebakte boontjies in tamatiesous (baked beans)
* 2 vrugte (ook piesang) of 2 snye roosterbrood (Kies hierdie opsie net 2 keer per week. Kies ’n swaar brood met groot gate.)
* 2 eiers (gekook of geposjeer) of 6 velletjies maer ham of 2 skelvis-filette; of
* ½ k. gerasperde kaas of 2 snye kaas
* 2 t. olyfolie of ½ avokadopeer of 20 amandels
* Bykomend: ½ k. of meer gesnyde uie, sampioene, tamaties of dik skywe tamatie en uieringe. Eet saam met die eier, vis of ham.
Kombineer die hawermout (rou) met jogurt, vrugte en neute en eet byvoorbeeld agterna die gekookte eiers.
Bak of posjeer eiers en kombineer met uieringe, tamatie en boontjies in tamatiesous. (Gebruik die olyfolie en ’n kleefvrye pan hiervoor.) Eet ’n bakkie vrugteslaai en jogurt daarmee saam of maak ’n vrugte-en-jogurt-smoothie.
Gebruik die eiers om ’n omelet te maak en vul met sampioene, tamatie en uie. Sit voor saam met roosterbrood of ’n Engelse muffin.
Gebruik melk na behoefte en ekstra eierwit om bv. ’n omelet te maak.
Drink ’n koppie tee of goeie koffie met of sonder melk saam met ontbyt. Beperk suiker tot 1 teelepel.
Ligte maaltyd van die dag (12:00 – 14:00)
’n Groot porsie (100 g of meer) van enige van die volgende:
* tuna in water (1 blikkie) of salm (½ klein blikkie) of sardientjies, oortollige olie afgegooi (1 blikkie); of
* ham/pastrami/koue, geroosterde of gerookte hoender; of
Jy kan die volgende tot 2 keer per week kies:
* 1 wiel feta of 2 wiele met verminderde vet; of
* 3 eiers, gekook (verkieslik Omega-eiers)
* 2 groterige aartappels of 8 klein aartappeltjies; of
* 1 k. gaar basmati-/bruin- of bruin-en-wilderys; of
* 1 k. gaar pasta, gekook tot al dente (kies pasta gemaak van durum-koring); of
* 1 blikkie gebakte boontjies in tamatiesous (baked beans) of botterbone; of
* 1 groot patat
* 1 rou tamatie; of
* 1 k. ertjies (bevrore, rou of geblik) of gemengde bevrore groente; of
* wortels (soveel jy wil) of 2 – 3 k. groente, gekap of skyfies of heel, bv. tamatie, ui, komkommer, babamielies, ens.
* 1 avokadopeer of 2 t. canola-/olyfolie of 4 t. pesto
* 2 e. appelasyn; of
* sap van halwe suurlemoen
Peusel deur die dag
hand vol volstruis- of maer biltong
hand vol rou amandels
Aandete (18:00 – 20:00)
* 300 g+ stokvis of enige ander vis (nie met deeg of in olie gebak nie); of
* 200 g snoek; of
* 250 g of 2 hoenderfilette (sonder vel); of
* 250 g of 2 hoendersosaties (met of sonder marinade); of
* 100 g of 1 lamstjop (alle sigbare vet verwyder); of
* 200 g kruisskyf (rump steak); of
* 150 g rou, ekstra maer maalvleis, beesvleis of lamsboud in bredie of kerrie of as deel van ’n roerbraai berei. Gebruik die vet (sien 4) vir bereiding, d.w.s. 2 t. vir elke persoon wat eet.
* 1 medium-aartappel of 4 baba-aartappeltjies; of
* ½ k. gaar basmati-/bruin- of bruin-en-wilderys; of
* 1 k. botterskorsie (butternut) of ½ k. bevrore/ geblikte mieliepitte of 1 mielie
* 2 k. of meer groenboontjies, uie, kool, broccoli, blomkool, tamatie, komkommer, murgpampoentjie (baby marrow), aspersies, wortels, ertjies en enige ander groente (’n blikkie tamatie tel ook as “groente”)
* 2 t. canola-/olyfolie of ½ avokado of 4 e. pesto
* koffie/tee en ’n blokkie Lindt 70%+ sjokolade
* Drink: Mineraalwater, koffie, tee, rooibos, cappuccino of espresso. Koffie/tee met laevet-melk is onbeperk, maar net 3 t. suiker per dag word toegelaat.
Kook vir aandete altyd meer stysel en selfs groente – gebruik die aartappel, rys en pasta dan as basis vir jou middagmaal.
Die kombinasie van rys/aartappel, ’n proteïen en groente kan warm of koud geëet word.
t. = teelepel = 5 ml
e. = eetlepel = 15 ml of 3 teelepels
k. = koppie = 250 ml
Die eetplan is gebalanseerd en jy kan dit onbepaald bly volg, mits jy ’n verskeidenheid van kosse kies. Vir nuwe idees, aanpassings as jy baie aktief is of spesifieke gesondheidsprobleme het, asook wenke as jy uiteet, braai en weg van die huis af is:
Besoek www.betereet.co.za, of kontak Mariza by 021 872 8423 of mariza@bettereat.net.
Neem mineraal-aanvullings as jy baie oorgewig is, lank ongesond geëet het en ’n familiegeskiedenis van byvoorbeeld jig of artritis het. Mariza beveel ’n ½ t. soggens en saans van
Dr Vogel Alkaline Powder (beskikbaar by apteke) aan.
Gebruik vars kruie en speserye soos brandrissie, gemmer en koljander, veral by middagete. Dit bevat voedingstowwe wat goed is vir jou gesondheid. Besoek die biblioteek by www.betereet.co.za vir meer inligting oor kruie en wat saam met watter soort geregte werk.
Ja, jy mag maar. Let egter op hoeveel jy gebruik. Gebruik bv. sout net as jy proteïene en stysel soos aartappel en rys gaarmaak. En nie saam met groente nie.
Moenie net een soort brood eet nie, al is dit sogenaamde lae GI.
Kies suurdeeg- of beslagtipe-brood (bv. regte Italiaanse ciabatta of panini).
Vries brood en ontdooi by kamertemperatuur. Die GI is dan laer.
Kies laevet-melk en -jogurt en kaas sonder rBST (groeihormone).
Drink die eerste 2 weke net drankies laag in alkohol. Mans moenie meer as 2 – 3 en vroue 1 – 2 sopies per dag drink nie.